b'\n_START_ARTICLE_\nTravis Brigley\n_START_SECTION_\nKariera\n_START_PARAGRAPH_\nBrigleyja so leta 1996 na naboru lige NHL izbrali v mo\xc5\xa1tvu Calgary Flames. Pred naborom je \xc5\xa1tiri sezone nastopal za WHL ekipo Lethbridge Hurricanes. Kot profesionalec je prvi\xc4\x8d zaigral leta 1997 za AHL klub Saint John Flames. Isto leto je debitiral tudi v ligi NHL za Calgary, a je dobil prilo\xc5\xbenost le na dveh tekmah._NEWLINE_Sezono 1998/99 je prebil v mo\xc5\xa1tvu Saint John Flames, sezono 1999/00 je za\xc4\x8del v IHL klubu Detroit Vipers, se sredi sezone vrnil v Saint John Flamese in pristal v Calgary Flamesih, za katere je nastopil na 17 tekmah. 6. marca 2000 so ga v Calgaryju zamenjali za Marca Bureauja, tako da je Brigley od\xc5\xa1el v drug NHL klub, Philadelphia Flyers. Zanj ni nikoli zaigral, saj je do konca sezone igral za podru\xc5\xbeni\xc4\x8dno AHL mo\xc5\xa1tvo Philadelphia Phantoms._NEWLINE_V sezoni 2000/01 je za kratek \xc4\x8das igral v Angliji za ekipo Cardiff Devils in se nato vrnil v Severno Ameriko v mo\xc5\xa1tvo Knoxville Speed, 16. decembra 2000 pa je kot prost igralec podpisal pogodbo \xc5\xa1e s tretjim NHL klubom, klubom Florida Panthers. Vnovi\xc4\x8d je moral nastopati za podru\xc5\xbeni\xc4\x8dno mo\xc5\xa1tvo - tokrat za AHL mo\xc5\xa1tvo Louisville Panthers. Pred sezono 2001/02 je okrepil AHL mo\xc5\xa1tvo Cincinnati Mighty Ducks. Sezono je sicer za\xc4\x8del v ni\xc5\xbejeliga\xc5\xa1u Macon Whoopee, a nato le zaigral za Cincinnati, za katerega je v prvi sezoni dosegel 43 to\xc4\x8dk in v drugi sezoni, sezoni 2002/03, 45 to\xc4\x8dk. Sezono 2002/03 je sicer kon\xc4\x8dal v drugem AHL mo\xc5\xa1tvu, Hershey Bears. Za Cincinnati in Hershey je igral, kljub dejstvu da je \xc5\xbee med sezono 2001/02 podpisal pogodbo za NHL klub Mighty Ducks of Anaheim, ki pa ga je vrnil svoji podru\xc5\xbeni\xc4\x8dni ekipi - ekipi Cincinnatija._NEWLINE_12. avgusta 2003 je bil del igralske menjave Anaheima in Colorada. V Coloradu so ga sprva postavili nazaj v mo\xc5\xa1tvo Hersheyja, vendar je sredi sezone le dobil prilo\xc5\xbenost v ligi NHL. Za Colorado je nastopil na 36 tekmah, dosegel 3 zadetke in prispeval 4 podaje. Potem ko je bila NHL sezona 2004/05 odpovedana, je od\xc5\xa1el v Evropo, kjer je z mo\xc5\xa1tvom V\xc3\xa5lerenga Ishockey osvojil norve\xc5\xa1ko prvenstvo._NEWLINE_Naslednjo sezono se je vrnil v Severno Ameriko, a le za eno sezono, v kateri je branil barve dveh AHL mo\xc5\xa1tev - mo\xc5\xa1tev Bridgeport Sound Tigers in Springfield Falcons. V sezonah 2006/07 in 2007/08 je v nem\xc5\xa1ki DEL ligi igral za ekipo Augsburger Panther. V sezoni 2008/09 je igral \xc5\xa1e za enega nem\xc5\xa1kega prvoliga\xc5\xa1a, mo\xc5\xa1tvo Hamburg Freezers._NEWLINE_Sredi sezone 2009/10 je okrepil slovensko mo\xc5\xa1tvo HDD Tilia Olimpija in \xc5\xbee na svojem debiju dosegel dva zadetka, na derbiju proti ve\xc4\x8dnemu tekmecu, ekipi HK Jesenice.  Dres Olimpije je nosil dobra dva meseca in se v tem \xc4\x8dasu uveljavil v vlogi strelca, saj je bil s 14 zadetki drugi strelec mo\xc5\xa1tva, takoj za rojakom Frankom Banhamom. 23. decembra je s klubom sporazumno prekinil pogodbo, kar so potrdili tudi na spletni strani kluba.  Na spletni strani RTV SLO so ob njegovem odhodu zapisali, da je v Ljubljani \xc5\xbeivel brez dru\xc5\xbeine in da je bil to eden od dveh glavnih razlogov za odhod iz Tivolija. Kot drugi razlog so navedli zamujanje pla\xc4\x8d v taboru zelenobelih.'